
Tak til min datter Astrid for klargøring


af billeder til bogen og tak til chefredaktør


Mads for venlighed og godt samarbejde.









Forord


Bogen handler bl.a. om min ældste datters Marits 50-års fødselsdag, som blev fejret på det smukke gamle Tornøes Hotel i Kerteminde. Den handler også om min indlæggelse på sygehusene i både Sønderborg og Åbenrå og til sidst den vellykkede operation på Odense Universitets Hospital den 2. maj. Titlen ”SLANGETÆMMEREN FRA SYDALS” er fra ophold på Sønderborg Sygehus.


Den handler også om 3 udøvende kunstnere: Min datter Astrid ”Where did Nora Go”, vores ven og solofløjtenist i Sønderjyllands Symfoni Orkester Thomas Jensen og vores veninde, maleren og keramikeren Gitte Reid. I bogen er der mange billeder og mange af dem fortjener en plads på bogomslaget, men det er endt med disse 5:


Jeg ønsker dig en rigtig god læselyst.


Venlig hilsen Hans-Georg









Slangetæmmeren fra Sydals


Den begynder med, at i dag onsdag den 20. marts KOM FORÅRET TIL TANDSELLE. Vi har 14 graders varme, og på min daglige cykeltur kunne jeg glæde mig over at se, hvor mange ranunkler og kodrivere, der myldrer frem i grøftekanterne på Tandsellevej. De er smukke, og da jeg googlede ranunklerne, kom der mange forskellige ranunkel-blomster frem, for det viste sig, at jeg også var kommet ind på en hjemmeside for ”Plantorama”, hvor de viste tilbud på blomster. Så googlede jeg bare det gode gamle hjemmelavede navn ”smørblomster”, og fluks kom der et billede frem af den ranunkel, jeg så i grøftekanten.


Den står såmænd også på vores gårdsplads lige uden for laden og bliver også kaldt ”Den Bidende Ranunkel” – et lidt sært navn for en smuk blomst, synes jeg, for jeg tror ikke, den bider.









Vores nye smed


Nå – nu til noget mere prosaisk: Vi har fået en ny smed. Han hedder Martin Hvid, og han har lige været her og skiftet vandhanen i fyrrummet ud med en nyere model. Den dryppede meget, og der er ingen grund til at rutte med vandet. Martin var hurtig og effektiv og samtidig også rar, så ham bliver vi sikkert glad for. Han har købt vores gamle smed Karl Reinhards virksomhed, og han bliver således vores gode smed Jans mester og arbejdsgiver. Jan skrev til os, at han ”fulgte” med i salget, og det var han rigtig glad for. Mester Karl Reinhard var blevet alvorligt syg, og da han også var gammel, blev han nødt til at stoppe og afhænde sin smedevirksomhed. Han skrev en hilsen på døren til værkstedet og takkede for mange års godt samarbejde. Vi har været hans kunder, siden vi i 1993 købte vores lille husmandssted ”Farmen”, og det har mest været Jan, der har tilset og repareret vores havefræser, havetraktor og motorsav gennem årene. Han har såmænd også installeret ny radiator i vores køkken. Vi har haft det rigtig fint med Jan gennem årene, og det har næsten udviklet sig til et venskab, fordi vi har kunnet lave sjov med hinanden. Vi har talt om, at Anni og jeg kunne være hans regnskabs-konsulenter for at sikre os, at han så ville overtage smedeforretningen, når Karl Reinhard ikke kunne mere. Jan ville nemlig ikke fortsætte ”biksen”, fordi det der med regnskab og tal ikke var hans spidskompe-tence. Til gengæld er han en dygtig smed, der har klaret al slags smedearbejde til ug og fastholdt alle kunder og skaffet flere nye på grund af sin faglighed og sit gode humør.


Men nu tilbage til hverdagen på ”Farmen”: Vi var nødt til at købe 4 nye og kraftigere hegnpæle for at udbedre vores kvashegn og ligeledes 4 kubikmeter ”nødder” til vores gårdsplads, og her begik jeg den fejl at bestille ”nødder”, som ses på billederne herunder i stedet for ”perler”, som er den belægning, der ligger i forvejen. Grueligt! Vi er skuffede over min fejltagelse, men der er ikke noget at gøre ved det, for sket er sket, og det vil være for besværligt at grave dem op og fylde på traileren for at aflevere dem igen.


Nix – den må vi sluge og få det bedste som muligt ud af. Anni er allerede begyndt at sprede dem ud, men det er hårdt arbejde. Hans din klovn! I dag kom så regningen med en venlig hilsen – ”Nødderne” koster godt 2000 kroner, og vi har betalt 50 kroner pr. hegnpæl – så i alt 2200 kroner. Nu håber vi så på, at Damien og Adrian vil hjælpe os med at slå pælene i jorden og måske også at sprede nødderne. De er altid flinke til at hjælpe – så mon ikke? Anni sendte det billede, jeg tog af hende med hegnpælen til Adrian, som skriver: ”Det er godt nok en stor pæl, men vi er klar”.

Damien læsser ”nødder” på trillebøren – det er hårdt arbejde. Mange tak for hjælpen

Anni viser stolt, at Damien og Adrian har gravet / slået en 2,40 meter pæl ned i jorden.





De har virkelig gået til makronerne. Hårdt arbejde – mange tak skal I ha’, I to gæve folk


Aftenshowet på DR 20. marts var jeg rigtig glad for at se. Denne aften var værterne Christian Ring-Hansen Holt og Johannes Langkilde og hovedtemaet var ”LYKKE”. FN har netop lavet en rapport om, hvordan det står til med LYKKEN i 143 lande i verden, og Danmark ligger som en flot nummer 2 efterfulgt af Finland, som har haft verdens lykkeligste befolkning nu på 7. år i træk. Gæsterne denne aften var Peter Mygind, musikeren Mattias Hundebøll og journalisten Thøger Kirk, og der faldt mange kloge ord. De 2 værter var veloplagte og underholdende, og jeg synes godt om dem.


Jeg vil gense udsendelsen for at citere nogle af ”perlerne” fra gæsterne. Jeg husker noget af det, bl.a. at naturen spiller en vigtig og positiv rolle for dem alle, og at gode sange og sangtekster spiller en rolle. Mattias Hundebøll var meget kritisk over for nogle af de sangtekster, der bydes børn i dag og har selv udgivet nogle sjove sange som modvægt til det, ligesom han har været vært på MTV Danmark – programmet ”Transistor”. Han er guitarist og forsanger i rockbandet Rock Hard Power Spray, som han har udgivet 3 albums med. Jeg husker også, at Peter Mygind, som netop er blevet 60 år, fortalte om sin mor, Jytte Abildstrøm, at hun på mandag fylder 90, og at værterne Christian og Johannes bad Peter om at give mor Jytte en kæmpe krammer. Det lovede han med et stort smil at gøre – glad og stolt over sin gæve og morsomme mor. Peter Mygind blev direkte spurgt, om han nu, hvor han lige havde passeret de 60, følte sig lykkelig, og han svarede med et smil, at han var lykkelig, når han om morgenen vågnede og så ind i sin elskede Lises øjne – Lise, der nu havde stået bag ham i alle de 33 år, de har haft hinanden. De havde det sådan med hinanden, at hvis en af dem havde lyst til at gå en tur, jamen så gik de sammen en tur og omvendt, for det var vigtigt. Nu var han blevet bedstefar, og alene det var en kæmpe gave. Tænk, han havde aldrig troet, at han skulle kunne føle sig lykkelig i Lalandia, men han havde aldrig følt sig mere lykkelig, end da han stod oppe på toppen af vandrutsjebanen i Lalandia med sit barnebarn, der var jublende glad for, at bedstefar var med. Han syntes, han nu var blevet bedre til at se ind i sig selv og var frygtelig ked af, at han, da han var i fuld gang med at indspille Taxa og Score-Kaj, og Lise arbejdede på fuldtid i DR, kunne finde på at råbe ad sine børn, hvis de forstyrrede ham, for det var både tosset og urimeligt.


Thøger Kirk er pt. DR’s klimajournalist og lancerer tirsdag 26. marts en programserie om klimaet, som han håber, mange vil se med på. Det er et program, som fortæller om facts, og han sagde: ”Jeg maler ikke fanden på væggen, for vi skal alle kunne være med, men vi er nødt til at tale om det.” Peter Mygind starter en foredragsturne, hvor han sammen med sin søn på 28 tager rundt i Danmark og holder foredrag.


Vi hørte Sussie Rasmussen fortælle begejstret om Danmarks Klimakor, som hun sang med i, og at de stod og sang lige foran Energistyrelsens vinduer for at protestere mod genåbningen af Tyrafeltet. Anders Morgenthaler er frontfigur i koret, og da han har rigtig mange følgere, mente hun, at det måtte ha’ en positiv effekt. Peter Mygind var begejstret for den måde at protestere på og mente, at det var langt bedre end bare at stå og råbe og skrige, at styrelsens medlemmer var dumme.


I forbindelse med klima-krisen blev der meget naturligt talt om, hvad vi som privatpersoner selv kunne gøre for ikke at belaste klimaet yderligere, og her blev nævnt en lille landsby, Vandel, nær Billund. Jeg citerer Billund Ugeavis: ”Vandel er Vejle Kommunes nye ”Klimalandsby”, som netop er blevet kåret foran finalistlands-byerne Grejs og Højen. Det vækker stor glæde i byen, som tror og håber på, at titlen kan være med til trække flere børnefamilier til byen.” Vi kommer til Vandel og møder en gæv kvinde, Jensine Grøndal, der fortæller at man i Vandel har lavet nogle tiltag for at afhjælpe klimaet ved bl.a. at undervise i at sy og reparere tøj, reparere cykler og el-cykler samt at have fået næsten alle husstande til at indlægge fjervarme. Hvordan man nu end måler det, så fortalte Jensine, at landsbyens klima-aftryk var faldet med 30 procent i forhold til tiden før, man bevidst begyndte at interessere sig for at gøre noget ved sagen.









Noget ganske andet


Apropos Lykke


Sidder på sofaen og ser på dette indrammede billeder og spørger mig selv: ”Hvorfor har du egentlig ikke tænkt på, at det skal med i en af dine bøger?” Jeg har siddet i den sofa år efter år og set det, for det hænger såmænd lige over fjernsynet. Er det bare blevet en vane? Kommer i tanke om, at Annis søn Adrian for flere år siden tog billeder af Dictes tegning – meget naturligt, for Dicte er Adrians datter og altså Annis barnebarn. Jeg synes, tegningen er rigtig god, så derfor skal den nu med i min næste bog. Dicte var vel kun 6-7 år, da hun lavede den, men den vækker gode minder, og som Anni siger, så rammer hun plet med hensyn til både Olde, som er hendes oldemor og Hansemand, som yndede at optræde som tryllekunstner, der kunne trylle slik ud af sin tryllehat. Det er en LYKKE at få sådan en tegning fra Annis barnebarn og altså mit såkaldte ”pap”- barnebarn, Jeg bryder mig ikke om ordet papbarnebarn, og noget helt andet er, at Dicte nu har skiftet navn til Damien


I dag lørdag den 23. marts har Yvonne og Martin været hos os for at gøre rent. Tænk engang hvor dejligt for os to gamle på 83 og 84, at de har tid og overskud til det. Vi er meget taknemmelige og glade for hjælpen, og ikke nok med det, for oveni har de minsandten taget wienerbrøds-snegle med creme og chokolade og en fin æske Anton Bergs fugleæg med. For øvrigt sagde Martin om ”Nødderne”, at han syntes, de var pæne, og det blev jeg selvfølgelig glad for. Desværre fik jeg ikke taget billeder af dem, mens de var i fuld gang med rengøringen. Det ville jeg gerne have haft med i min bog, men det må så blive næste gang.

Dictes dejlige tegning












Hilsen fra Marit


Frederik danser som Fred Astair, og morfar bliver glad i låget – dagen er reddet. Marit skriver: ”Fred og Rene var til fest i fredags for at fejre World Down Syndrom dag, og Fred var helt på toppen. En masse piger ville danse med ham. Super aften.


Børnene har fået Springbreak. Lige nu er vi i Breckenridge på ski – alle har stået i dag. I morgen kommer Hudson. Vi tager hjem på tirsdag og så til Miami på onsdag. Jeg har ikke ferie, men har lavet en masse på forskud, så jeg kunne få fri.”


Mens familien var i Breckenridge, tog far Rene med Frederik til Down-syndrom-festen og nød en øl, mens han beundrede sønnike.

Frederik med en dansepartner












Påske med familien Konggaard


Yvonne og Martin har inviteret til påskefrokost på Parkvej i Sønderborg onsdag 27. marts og i den forbindelse er det godt, at vi her på ”Farmen” har god plads også til overnattende gæster, så i dag mandag 25. marts har vi budt velkommen til Adrian, Bettina og Damien og selvfølgelig også deres dejlige hund Ollie.


På min cykeltur i formiddag kom jeg pludselig i tanke om, at vores gode ven og smed Jan skulle være begyndt på arbejde igen efter sin ben-operation, så jeg måtte da lige cykle forbi for at hilse på ham. Vi blev enige om, at han skulle komme forbi en dag, så Anni kunne tage et billede af os sammen.

Lige ankommet til påskefrokost i Parkgade Sønderborg hos Yvonne og Martin – her står Anni mellem sine 2 sønner på den store terrasse, som Martin selv har lavet

Fra venstre Pernille, Damien, Bettina og Yvonne












Besøg af Astrid og Benjamin med Oona og Vega


De havde gaver med til os – både de gode karameller, som de ved, vi holder meget af, men sandelig også påskekylling og påskehare og ægge-varmere, som de selv havde lavet. De er så skønne, at de fortjener at komme med i en bog. Herunder kommer en billedserie fra deres påskeophold på ”Farmen”.


Faktisk laver de en masse godt arbejde for at hjælpe Anni og morfar, og som Astrid siger: ”Anni er stadigvæk sej og kan lave en masse arbejde, men morfar kan ikke så meget mere, fordi han har en del smerter i ryggen / lænden pga. det hårde arbejde, han har lavet, da han var brolægger. Faktisk så mange smerter, at han er nødt til at tage morfin morgen, middag og aften for at bevare sit lyse sind og glade væsen. Det gør han, og det sætter vi stor pris på, så derfor er det en glæde at kunne hjælpe Anni og morfar.”

Oona og Vegas påskekylling – påskehare og æggevarmere








[image: ]



Nødderne, som stenene hedder. Tak for det og bravo til Vega og mor Astrid

Vega i gang med sin yndlingsbeskæftigelse: at tegne












Udflugt til Åbæk Efterskole


Efter aftale med min gode kollega Elin besøgte vi Åbæk Efterskole søndag 31. marts

